PATVIRTINTA

Raseinių meno mokyklos

direktoriaus 2023 m. balandžio d.

įsakymo Nr. V

**RASEINIŲ MENO MOKYKLOS**

**MOKINIO ELGESIO TAISYKLĖS**

**I SKYRIUS**

**BENDROSIOS NUOSTATOS**

1. Raseinių meno mokyklos (toliau - Mokykla) mokinio elgesio taisyklės (toliau - taisyklės) reglamentuoja mokinių elgesį Mokykloje. Jų tikslas - daryti įtaką mokinių elgesiui, kad gerėtų Mokyklos bendruomenės narių tarpusavio santykiai ir kiekvienas būtų atsakingas ne tik už save, bet ir kitus.

2. Mokinio elgesio taisyklėse vadovaujamasi Lietuvos Respublikos Konstitucija, Lietuvos Respublikos švietimo įstatymu, kitais įstatymais, Lietuvos Respublikos Vyriausybės nutarimais, kitais teisės aktais, Mokyklos nuostatais.

3. Už šių taisyklių įgyvendinimą atsako Mokyklos direktorius, o jas įgyvendinti įsipareigoja visa Mokyklos bendruomenė.

**II SKYRIUS**

**MOKINIŲ TEISĖS**

**4. Mokiniai Mokykloje turi teisę:**

4.1. gauti:

4.1.1. geros kokybės meninį ugdymą;

4.1.2. apsaugą nuo smurto, profesinį orientavimą ir švietimo informacinę pagalbą;

4.1.3. nešališką mokymosi pasiekimų įvertinimą ir informaciją apie savo pasiekimus;

4.1.4. kitą su mokymusi susijusią informaciją;

4.2. į minties, sąžinės, religijos, žodžio laisvę;

4.3. mokytis savitarpio pagarba grįstoje, psichologiškai, dvasiškai ir fiziškai saugioje aplinkoje;

4.4. turėti higienos reikalavimus atitinkančius mokymosi krūvį ir darbo vietą;

4.5. dalyvauti savivaldoje;

4.6. nustatyta tvarka naudotis Mokyklos vadovėliais, biblioteka, kompiuteriais ir kita įranga ar priemonėmis mokymosi tikslais;

4.7. pamokų ir pertraukų metu būti įleidžiama pasiimti arba pasidėti daiktus rūbinėje, prižiūrint budinčiam darbuotojui;

4.8. padėkas žodžiu ir raštu (renginių metu, mokyklos stenduose, žiniasklaidoje);

4.9. įstatymų nustatyta tvarka ginti savo teises;

4.10. naudotis kitomis teisės aktuose numatytomis teisėmis.

**III SKYRIUS**

**MOKINIŲ PAREIGOS**

**5. Mokiniai privalo:**

5.1. laikytis Lietuvos Respublikos įstatymų, Mokyklos nuostatų, mokymo (si) sutarties sąlygų, šių taisyklių ir kitų Mokyklos vidiniais dokumentais nustatytų pareigų, vykdyti Mokyklos administracijos, mokytojų ir kitų darbuotojų teisėtus reikalavimus;

5.2. stropiai ir sąžiningai mokytis pagal savo gebėjimus, lavinti savo gabumus, įgyti pakankamai žinių ir patirties;

5.3. gerbti mokytojus, kitus Mokyklos bendruomenės narius ir nepažeisti jų teisių (sveikintis, mandagiai prašyti, klausti, atsakinėti į klausimus, kultūringai reaguoti į nepedagoginių darbuotojų nurodymus) ir panašiai;

5.4. Mokyklos pastatuose, jų teritorijose elgtis taip, kad nesukeltų pavojaus sau ir kitiems (nebėgioti koridoriais ir laiptais, nesistumdyti, nemėtyti daiktų, nesėdėti ant palangių ir kita);

5.5. palaikyti švarą ir tvarką klasėje, Mokykloje ir jos teritorijoje, pagal galimybes sudrausminti smurtaujančius mokinius ir apie tai pranešti mokytojui, administracijai arba budinčiam darbuotojui;

5.6. pastebėjus situaciją, kai asmeniui reikalinga skubi pagalba, būtina apie tai tuoj pat informuoti arčiausiai esantį bet kurį suaugusį žmogų;

5.7. iškilus sveikatos problemoms arba įvykus nelaimingam atsitikimui ugdymo proceso metu, apie tai informuoti ugdymo procesą organizuojantį mokytoją;

5.8. tausoti Mokyklos inventorių ir turtą, esantį tiek pastato viduje, tiek - lauke, patalpas, mokymo priemones, instrumentus, knygas, gėles ir kitus želdinius, atlyginti netinkamu elgesiu Mokyklai padarytą turtinę žalą;

5.9. pastebėję sugadintą inventorių, mokymosi priemonę pranešti mokytojui;

5.10. radę pamestą daiktą atiduoti savininkui. Jeigu savininkas nežinomas, atnešti daiktą į raštinę arba budinčiam asmeniui, kad būtų galima paskelbti apie jo radimą;

5.11. dingus rūbams, daiktams, nedelsiant informuoti mokytoją (už paliktus daiktus rūbų ir drabužių kišenėse, mobiliuosius telefonus atsako pats mokinys);

5.12. per pamokas ir renginius elgtis drausmingai, netrikdyti pamokos, renginio rimties, reaguoti į mokytojo pastabas. Pertraukų metu ilsėtis nepažeidžiant vieniems kitų interesų;

5.13. pasiruošti pamokoms (turėti visas reikalingas mokymosi priemones), elgtis drausmingai, netrukdyti dirbti kitiems mokiniams ir mokytojui, po pamokos palikti tvarkingą darbo vietą;

5.14. bibliotekoje klausyti bibliotekos darbuotojo nurodymų;

5.15. mokslo metų pabaigoje arba jų eigoje (išsibraukus iš mokinių sąrašų), išvykdami iš Mokyklos atsiskaityti su biblioteka, raštine, dalykų mokytojais;

5.16. saugiai ir atsakingai elgtis virtualioje erdvėje, gerbti savo ir kitų privatumą bei teises;

5.17. sanitariniuose mazguose laikytis higieninių reikalavimų, taupiai naudoti elektrą, vandenį, sanitarines higienos priemones;

5.18. laikytis saugos taisyklių: neliesti apšvietimo lempų, priešgaisrinės apsaugos priemonių, elektros lizdų, elektros skydų, klasėje esančių IT priemonių (be mokytojo leidimo), negadinti santechnikos ir kitų įrengimų.

**6. Mokiniams draudžiama:**

6.1.Mokykloje ir jos teritorijoje be direktoriaus leidimo filmuoti, fotografuoti, įrašinėti kitų asmenų kalbas bei platinti turimą medžiagą;

6.2. žaisti azartinius žaidimus, vartoti necenzūrinius žodžius, įžeidinėti, įžūliai ir provokuojančiai elgtis;

6.3. Mokykloje, jos teritorijoje, ekskursijose, išvykose, renginiuose nešiotis, vartoti ir platinti kvaišalus (alkoholį, tabaką, elektronines cigaretes, narkotikus ar kitas psichotropines medžiagas, energetinius gėrimus), pirotechnikos priemones ir kita;

6.4. būriuotis, rūkyti ir vartoti kitus kvaišalus artimiausių gyvenamųjų namų laiptinėse;

6.5. draudžiama būti Mokyklos teritorijoje apsvaigus nuo kvaišalų (alkoholio, tabako, narkotikų, energetinių gėrimų ir kt.);

6.6. smurtauti: naudoti fizinę (muštis, stumdytis, spardytis ir pan.) ir psichologinę (pravardžiuotis, šaipytis, tyčiotis, grasinti, ignoruoti ir pan.) prievartą; elektronines patyčias (siuntinėti įžeidžiančias žinutes, šaipytis ar kitaip tyčiotis socialiniuose tinkluose), reketuoti;

6.7. savintis svetimus daiktus;

6.8. pardavinėti ir pirkti daiktus;

6.9. atsinešti į Mokyklą daiktų, nereikalingų ugdymo procesui (garso grotuvų, tabako gaminių, elektroninių cigarečių, alkoholio, aštrių daiktų (atsuktuvų, peilių, geležčių ir kt.), lazeriukų ir pan.). Pažeidus šią nuostatą daiktai paimami iš mokinio ir grąžinami tik tėvams (globėjams, rūpintojams);

6.10. praleisti pamokas ir į jas vėluoti be pateisinamos priežasties;

6.11. per pamokas naudotis mobiliaisiais telefonais (išskyrus tuos atvejus, kai mokytojas tai leidžia), garso grotuvais; pažeidus šią nuostatą netinkamai naudojami daiktai paimami iš mokinio ir grąžinami tik tėvams (globėjams, rūpintojams);

6.12. vestis į Mokyklą pašalinius asmenis.

**IV SKYRIUS**

**BAIGIAMOSIOS NUOSTATOS**

7. Mokinio elgesio taisyklės skelbiamos Mokyklos interneto svetainėje.

8. Su šiomis taisyklėmis visi mokiniai, jų tėvai (globėjai, rūpintojai), mokytojai ir kiti Mokyklos darbuotojai supažindinami per DVS sistemą arba elektroninį dienyną.

9. Mokiniui, pažeidusiam šias taisykles, taikoma drausminė atsakomybė.

10. Apie galimą administracinį nusižengimą informuojamos kompetentingos institucijos, įgaliotos pradėti administracinę teiseną.

\_\_\_\_\_\_\_\_\_\_\_\_\_\_\_\_\_\_\_